Nos años nos que SEGA tuvo baxo'l control de Gulf & Western's llanzáronse la SG-1000 y el SC-3000, dos sistemas aniciaos cola idea de competir pol mercáu domésticu pero que nun tuvieron relevancia abondo. Nun foi hasta 1984 cuando SEGA fixo un apueste firme cola Mark III p'aportar a toles cases, pero la sonadía de la NES finó con cualesquier triba d'esperanza. En 1986 SEGA remocicó la Mark III y tornóla no que se conoz como Sega Master System pa entrar nos mercaos americanu y européu. El resultáu foi cerníu y, magar n'Estaos Xuníos nun foi quien a plantar cara, n'Europa consiguió un gran éxitu llegando a vender más que la máquina de Nintendo en dellos países, anque nun foi abondo. En 1988 SEGA decidió apostar pola innovación y asoleyó la primer consola de 16 bits del mercáu, la Sega Megadrive, que volvió a ser una llaceria en Xapón. Triada pola PC Engine de Nec Corporation n'oriente, el so saltu a Estaos Xuníos y Europa abultaba un fracasu, pero na Navidá de 1989 Megadrive algamó unes ventes espectaculares desaniciando a la PC Engine del mercáu occidental.